Met die onlangse uitspraak deur hoofregter Mogoeng Mogoeng oor Afrikaans by Kovsies moet mens nou maar eerlik vir mekaar sê ’n dolk is deur die taal se hart by universiteite gesteek. Hier en daar poog ’n dosent nog om onderrig in die laaste druppels bloed van die taal te gee.
Die uitspraak het ook ’n ander werklikheid bevestig. Die Grondwet beteken niks. In elk geval nie vir minderhede, en in die besonder Afrikaners, nie.
Afrikaans is die vyand. Dit moet dood. Dit het geen bestaansreg nie. Net soos al die ander inheemse tale.
In die lig van die Kovsie-uitspraak, kan mens amper voorspel wat die uitkoms van die onderwysdepartement se appèlaansoek teen die Overvaal-uitspraak gaan wees.
En wat Jan Publiek betref: As Afrikaans jou hartstaal is, praat dit dan uit jou hart en ondersteun die voortbestaan daarvan deur byvoorbeeld hoë gehalte boeke te koop. As die hele wêreld dan nou teen Afrikaans in opstand kom, wees jy die een wat sê: Ek en my huis: Ons sal Afrikaans bly en in Afrikaans leef én oorleef.